
RĪGAS 69. PAMATSKOLA
Imantas iela 11 A, Rīga, LV-1067, tālrunis 67474165, e-pasts: r69ps@riga.lv

IEKŠĒJIE NOTEIKUMI 
Rīgā

2026. gada 23. septembrī						               Nr.VS69-26-8-nts



Rīgas 69. pamatskolas izglītojamo  
mācību sasniegumu vērtēšanas kārtība



Izdota saskaņā ar Ministru kabineta 27.11.2018. noteikumu Nr. 747 “Noteikumi par valsts pamatizglītības standartu un pamatizglītības programmu paraugiem” 

I Vispārīgie noteikumi

1. Izglītojamo mācību sasniegumu vērtēšanas kārtība (turpmāk – vērtēšanas kārtība) nosaka, kā Rīgas 69. pamatskolā (turpmāk – Skola) tiek organizēta un īstenota izglītojamo mācību sasniegumu vērtēšana (turpmāk – vērtēšana), kā arī vērtēšanas rezultātu dokumentēšana.

2. Vērtēšanas kārtības mērķis ir nodrošināt vienotu, skaidru un normatīvajiem aktiem atbilstošu vērtēšanu iestādē.

3. Klases audzinātājs līdz katra mācību gada 15. septembrim iepazīstina izglītojamos un izglītojamo vecākus vai likumiskos pārstāvjus (turpmāk – vecāki) ar vērtēšanas kārtību.

4. Vērtēšanas kārtība ir pieejama iestādes tīmekļa vietnē https://r69vsk.lv/ un e- klasē Skolas aktualitātēs.

II Mācību sasniegumu vērtēšanas plānošana

5. Iestāde līdz 15. septembrim izstrādā summatīvo  vērtēšanas darbu (turpmāk tekstā - pārbaudes darbu) plānu un ievieto to e-klasē. Pedagogi, sadarbojoties mācību priekšmetu vai mācību jomas grupās, mācību gada sākumā izstrādā pārbaudes  darbu plānu atbilstoši mācību priekšmeta satura specifikai, fiksējot to kopējā skolas plānošanas dokumentā. Summatīvo vērtējumu skaits mācību priekšmetā atbilst tematu skaitam, tematus var apvienot. Ieteicamais pārbaudes darbu skaits mācību gadā:

	Stundu skaits nedēļā  
	1
	2
	3
	4
	5
	6

	Summatīvo (tematu noslēguma) darbu skaits mācību gadā
	4
	4
	6
	6
	8
	8


6. Pārbaudes darbu plānā norāda darbu norises datumu un:
6.1. 1.–3. klasēm – plānotos sasniedzamos rezultātus, kas tiek atspoguļoti liecībā;
6.2. 4.–9. klasēm – tematu un katram darbam piešķirto svaru (ja tāds tiek piešķirts).

7. Mācību priekšmeta pedagogs līdz 15. septembrim iepazīstina izglītojamos ar pārbaudes darbu veidiem, to skaitu, izpildes laiku un gada vērtējuma iegūšanas nosacījumiem mācību priekšmetā.

8. Izmaiņas summatīvo vērtēšanas darbu grafikā tiek veiktas vismaz piecas darba dienas pirms plānotā summatīvā darba, par to informējot izglītojamos.


III Mācību sasniegumu vērtējumu atspoguļošana un 
vērtēšanas organizēšana

9. Skolvadības sistēmā formatīvo vērtējumu atspoguļo vismaz vienu reizi pirms plānotā summatīvās vērtēšanas darba, izsakot to “%”. Formatīvā darba vērtējums 0 % iegūst, ja:
9.1. skolēns ir piedalījies mācību stundā, bet nav iesniedzis formatīvo pārbaudes darbu;
9.2. skolēns atsakās veikt formatīvo pārbaudes darbu;
9.3. rakstiskais formatīvais pārbaudes darbs nav pildīts atbilstoši prasībām – nav rakstīts ar zilu vai melnu pildspalvu, ja ir izmantota dzēšamā pildspalva, izmantots zīmulis (to drīkst lietot tikai zīmējumos) vai korektors, ja izpildīts nesalasāmā vai grūti salasāmā rokrakstā, ja darba izpildes laikā tiek konstatēta neatļautu palīglīdzekļu izmantošana, ja darbs satur tematam neatbilstošu saturu, komentārus, uzrakstus, zīmējumus;
9.4. mutiskās vai kombinētās formas formatīvais pārbaudes darbs, prezentācija u.c. pārbaudes darba formas saturs vai izpildes forma neatbilst uzdotajam tematam, satur aizvainojošu, vulgāru, cilvēka cieņu aizskarošu u.tml. informāciju;
9.5. tiek konstatēts, ka formatīvais darbs nav veikts patstāvīgi (iesniegts plaģiāts, izmantots mākslīgais intelekts).

10. Summatīvajā vērtēšanā:
10.1.  1.–3. klasē vērtējumu izsaka apguves līmeņos: sācis apgūt – “S”, turpina apgūt – “T”, apguvis – “A”, apguvis padziļināti – “P”, izmantojot vienotas vērtēšanas kritēriju grupas. 1.-3. klasēs summatīvā vērtēšana var tikt īstenota dažādās formās (piemēram, rakstisks pārbaudes darbs, mutiska stāstīšana/prezentācija, praktiskais darbs u.c.) atbilstoši mācību priekšmeta programmas prasībām. Uzdevumus un to vērtēšanas kritērijus (vai snieguma līmeņus) izstrādā mācību priekšmeta skolotājs. Pārbaudes darba vai cita summatīvā vērtēšanas veida struktūra nodrošina iespēju skolēnam iegūt vērtējumu dažādos snieguma līmeņos. Arī mutiskos un praktiskajos summatīvajos darbos (piemēram, grāmatas prezentācijā) vērtēšanā obligāti izmanto pakārtotos sasniedzamos rezultātus un apguves līmeņu aprakstus.

	
	S
	T
	A
	P

	Apguves % no
	0
	41
	67
	87



10.2.  4.–9. klasē izglītojamo mācību sasniegumu vērtējumu izsaka ballēs no 1 līdz 10, piemērojot  vienotu vērtēšanas skalu.

	Balles 
	1
	2
	3
	4
	5
	6
	7
	8
	9
	10

	Apguves procenti
	0 – 10%
	11 – 20%
	21 – 30%
	31– 40%
	41 – 54%
	55 – 66%
	67 – 74 %
	75%– 86 %
	 87 – 94 %
	95– 100 %



10.3.  4.–9. klasē summatīvais vērtējums tiek noteikts kā vesels skaitlis; ja aiz komata esošais skaitlis ir 0,5 vai lielāks, vērtējumu paaugstina līdz nākamajam veselajam skaitlim; ja aiz komata esošais skaitlis ir mazāks par 0,5, vērtējumu nosaka zemākajā veselajā skaitlī.

11. Ievadot e- klasē informāciju par summatīvās vērtēšanas darbu, pedagogs norāda vērtēšanas kritērijus un maksimāli iegūstamo punktu skaitu par katru uzdevumu vai 
1.–3. klasēs pievieno snieguma līmeņa aprakstu.

12. Apzīmējumu “nv” (nav vērtējuma) mācību sasniegumu vērtēšanā pedagogs lieto, ja izglītojamais:
   12.1. nav piedalījies mācību stundā, kurā tiek veikts summatīvās vērtēšanas darbs; šādā gadījumā pedagogs fiksē gan izglītojamā mācību priekšmeta stundas kavējumu “n”, gan veicamā summatīvā vērtēšanas darba neizpildi “nv” (apzīmējums – “n/nv”);
12.2. ja skolēns ir piedalījies mācību stundā, bet nav iesniedzis summatīvi vērtējamo darbu;
12.3. ja skolēns atsakās veikt summatīvo pārbaudes darbu vai nav izpildījis summatīvā vērtēšanas darba veikšanas nosacījumus:
12.3.1. ja rakstiskais summatīvais pārbaudes darbs nav pildīts atbilstoši prasībām – nav rakstīts ar zilu vai melnu pildspalvu, ja ir izmantota dzēšamā pildspalva, izmantots zīmulis (to drīkst lietot tikai zīmējumos) vai korektors, ja izpildīts nesalasāmā vai grūti salasāmā rokrakstā, ja darba izpildes laikā tiek konstatēta neatļautu palīglīdzekļu izmantošana, ja darbs satur tematam neatbilstošu saturu, komentārus, uzrakstus, zīmējumus;
12.3.2. ja mutiskās vai kombinētās formas summatīvais pārbaudes darbs, prezentācija u.c. pārbaudes darba formas saturs vai izpildes forma neatbilst uzdotajam tematam, satur aizvainojošu, vulgāru, cilvēka cieņu aizskarošu u.tml. informāciju;
12.3.3. ja tiek konstatēts, ka summatīvais darbs nav veikts patstāvīgi (uzdevumi vai to daļas vairākiem skolēniem veiktas identiski, izmantotas palīgierīces, kuras darba veikšanai nav nepieciešamas, 
12.3.4. iesniedzis cita autora darbu vai tā daļu (plaģiātu), darba veikšanā izmantojis pedagoga neatļautu mākslīgā intelekta rīku atbalstu vai palīglīdzekli).
12.3.5. izmantojis cilvēka cieņu aizskarošu saturu vai izteikumus.

13. Ja izglītojamais nav ieguvis vērtējumu summatīvajā pārbaudes darbā, pedagogs e- klasē  informē izglītojamo un vecākus par summatīvās vērtēšanas darba izpildes termiņu  - vērtējums jāiegūst divu nedēļu laikā kopš pārbaudes darba norises vai skolēna atgriešanās skolā.

14. Ja izglītojamais līdz mācību gada noslēgumam nav ieguvis vērtējumu kādā no mācību priekšmeta summatīvajiem pārbaudes darbiem, izglītojamais nesaņem vērtējumu gadā vai galīgo vērtējumu mācību priekšmetā. Pedagogs skolvadības sistēmā mācību priekšmetā ievada apzīmējumu “nv”.

15. Ja izglītojamais slimības vai citu attaisnojošu iemeslu dēļ ir kavējis vairāk nekā pusi no summatīvās vērtēšanas darbiem mācību priekšmetā, pedagogs, saskaņojot ar Skolas direktora vietnieku izglītības jomā, veido vienu summatīvo pārbaudes darbu par vairākiem tematiem.


V Mācību snieguma vērtējumu paziņošana

16. Ierakstus e- klasē pedagogs veic:
         16.1. par katru mācību stundu un mājasdarbu līdz plkst. 17.00 dienā, kurā tiek uzdots mājasdarbs;
16.2.  par izglītojamo saņemtajiem formatīvajiem vērtējumiem ne vēlāk kā triju darba dienu   laikā pēc darba izpildes;
          16.3.par izglītojamo saņemtajiem summatīvajiem vērtējumiem ne vēlāk kā septiņu darba   dienu laikā pēc darba izpildes.

17. Pedagogs ne vēlāk kā septiņu darba dienu laikā pēc summatīvās vērtēšanas darba izpildes iepazīstina izglītojamos ar rezultātiem, skaidro piešķirto vērtējumu un sniedz atgriezenisko saiti par sasniegtajiem rezultātiem un pilnveidojamajām jomām.

18. Pedagogs pēc vērtējuma publicēšanas e- klasē septiņu darba dienu laikā nodrošina iespēju pilngadīgam izglītojamajam vai vecākam pēc viņa lūguma saņemšanas iepazīties, tostarp reproducēt, ar summatīvās vērtēšanas darbu un vērtēšanas kritērijiem, sniedz izglītojamā snieguma izvērtējamu un pamatojumu izliktajam vērtējumam. Ja rodas domstarpības, tad izglītojamais vai vecāks vēršas pie izglītības Skolas direktora vietnieka izglītības jomā, lūdzot iesaistīties radušās situācijas risināšanā.

19. Pedagogs novērtētos izglītojamā summatīvos pārbaudes darbus uzglabā līdz nākamā mācību gada sākumam.

20. Saziņā ar izglītojamo un vecākiem pedagogs drīkst izmantot tikai informāciju, kas attiecas uz konkrēto izglītojamo, nenorādot un neidentificējot citus izglītojamos.

VI  Vērtējuma uzlabošana

21. Izglītojamam ir tiesības mācību gadā uzlabot vērtējumu summatīvajos vērtēšanas  darbos šādā kārtībā:
21.1.  4. – 9. klašu izglītojamais vai 1. – 3. klašu izglītojamo vecāki septiņu darba dienu laikā pēc summatīvā vērtējuma publicēšanas e- klasē informē pedagogu, rakstot e- klasē pieteikumu par vēlmi uzlabot iegūto vērtējumu, ievērojot, ka:
21.1.1.  1.–3. klasē ir iespēja vienu reizi uzlabot sasniedzamos rezultātus, kas tiek atspoguļoti liecībā;
21.1.2.   4.–9. klasē ir iespēja vienu reizi uzlabot vienu summatīvo pārbaudes darbu katrā mācību priekšmetā.
21.2. Pedagogs nodrošina iespēju izglītojamajam uzlabot vērtējumu desmit darba dienu laikā.

22. Uz izglītojamajiem ar speciālām vajadzībām, kuriem izstrādāts individuālais izglītības programmas apguves plāns, nav attiecināmi vērtēšanas kārtības 21.1.1. un 21.1.2. apakšpunktā noteiktie ierobežojumi.

23. Ja izglītojamais, uzlabojot darbu, ir ieguvis zemāku vērtējumu, tiek atstāts iepriekš saņemtais vērtējums.

VII Noslēguma jautājumi

24. Grozījumus vērtēšanas kārtībā veic, pamatojoties uz izmaiņām ārējos normatīvajos aktos vai iestādes pedagoģiskās padomes lēmumu.

25. Atzīt par spēku zaudējušiem iestādes 2026. gada 31. augusta Iekšējos noteikumus Nr. VS69 –26 - 6-nts  “Rīgas 69. pamatskolas izglītojamo  mācību sasniegumu vērtēšanas kārtība”.

26. Vērtēšanas kārtība stājas spēkā 2026. gada 23. septembrī.


Direktore				                                                              N. Smilga

